Okresná prokuratúra Partizánske 
Februárová 157, 958 01 Partizánske 	

Sp. zn. : Pv 357/11/3305	Partizánske, 4.4.2012
EEČ : 2-25-4-2012

U Z N E S E N I E

Trestná vec:	obvinený XXXXX 
Prečin:	nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Partizánske
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
v dobe od presne nezisteného dňa do 20.00 h dňa 6.8.2011 v Livinských Opatovciach a všade tam, kde sa zdržiaval  prechovával  pri sebe v polyetylenovom vrecku pre osobnú spotrebu úlomky vysušeného rastlinného materiálu rodu Cannabis-konopa o hmotnosti 0,28 g s obsahom tetrahydrokanabinolu (THC) v množstve väčšom ako 20 mg, čo predstavuje 1-3 obvykle jednorazové dávky drogy, spôsobilé po aplikácii ovplyvniť psychiku užívateľa, pričom rastliny rodu Cannabis (konopa) sú v zmysle zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov zaradené do I. skupiny omamných látok a  tetrahydrokanabinol (THC) je  v zmysle uvedeného zákona  zaradený do I. skupiny psychotropných látok,  
Právna veta:
lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník PZ Obvodného oddelenia PZ XXXXX uznesením č. ORP-468/PE-PE-2011 zo dňa 6.8.2011 začal trestné stíhanie pre  prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zákona.

	   Poverený príslušník PZ Obvodného oddelenia PZ XXXXX uznesením č. ORP-468/PE-PE-2011 zo dňa 26.9.2011 vzniesol XXXXX obvinenie za prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 ods. 1 Tr. zákona, na tom skutkovom základe, že obvinený od presne nezistenej doby do 20.00 h. dňa 6.8.2011 na rôznych miestach neoprávnene prechovával pre vlastnú potrebu omamnú a psychotropnú látku, pričom obvinený bol dňa 6.8.2011 o 20.00 h. v obci XXXXX pred rodinným domom č. 92 kontrolovaný hliadkou OO PZ XXXXX, kde pri kontrole vyložil z vreciek 1 kus igelitového sáčku, v ktorom sa nachádzalo 0,28 g konope, s obsahom tetrahydrokanabinolu (THC) v množstve väčšom ako 20 mg, čo zodpovedá 1-3 obvykle jednorazovým dávkam drogy, pričom rastliny rodu Cannabis sú zaradené do I. skupiny omamných látok a tetrahydrokanabinol (THC) do I. skupiny psychotropných látok podľa zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov. 
		
	Po skončení skráteného vyšetrovania predložil poverený príslušník PZ tunajšej prokuratúre dňa 26.3.2012 vyšetrovací spis s návrhom na  zastavenie trestného stíhania proti obvinenému XXXXX podľa § 215 ods. 1 písm. e) Trestného poriadku.

	Preskúmaním vyšetrovacieho spisu som zistil, že návrh povereného príslušníka PZ  je dôvodný.

	Podľa § 23 Trestného  zákona č. 300/2005 Z. z. v znení neskorších predpisov, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	Z obsahu vyšetrovacieho spisu, najmä z výpovedí obvineného XXXXX, znaleckého posudku podaného Kriminalistickým a expertíznym ústavom Policajného zboru, odborom prírodovedného skúmania a kriminalistickej identifikácie v odbore kriminalistika, odvetví kriminalistická toxikológia, zápisnice o vydaní veci v zmysle      § 89 ods. 1 Tr. poriadku, úradného záznamu hliadky Obvodného oddelenia PZ XXXXX, vyplýva, že obvinený XXXXX sa dopustil trestnej činnosti tak, ako je to uvedené vo výrokovej časti tohto uznesenia.

	Zo záverov znaleckého posudku z odboru zdravotníctvo a farmácia, odvetvia psychiatria vypracovaného dňa 18.1.2012 znalcami XXXXX a XXXXX však vyplýva, že obvinený XXXXX v čase spáchania trestnej činnosti trpel závažnou duševnou poruchou v pravom zmysle slova, konkrétne psychózou s príznakmi schizofrénie. Zistená psychotická duševná porucha mala rozhodujúci vplyv na rozpoznávacie a ovládacie schopnosti obvineného v čase spáchania činu. Jeho rozpoznávacie a ovládacie schopnosti boli v čase spáchania inkriminovaného činu vymiznuté. Obvinený v čase spáchania trestného činu nemohol rozpoznať protiprávnosť činu a nemohol svoje konanie ovládať. Obvinený nie je schopný primerane chápať zmysel trestného konania. Pobyt obvineného na slobode môže byť z psychiatrického hľadiska pre spoločnosť nebezpečný, pokiaľ sa nebude liečiť. Znalci odporúčajú uložiť obvinenému ochranné psychiatrické liečenie ambulantnou formou. U obvineného tiež znalci zistili závislosť od amfetamínov a kanabinoidov a abúzus alkoholu, bez závislosti.

	Z hore uvedených skutočností vyplýva, že obvinený XXXXX za spáchaný  čin nie je trestne zodpovedný, pretože pre duševnú poruchu v čase spáchania činu inak trestného nemohol rozpoznať jeho protiprávnosť, ani ovládať svoje konanie.
	
	Vzhľadom na odporúčanie znalcov bude po právoplatnosti tohto uznesenia podaný okresnému súdu návrh na uloženie ochranného liečenia obvinenému v zmysle § 73 ods. 1 Tr. zákona.
 
	Z týchto dôvodov som rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Dobrík
prokurátor